Nog 1 400 voëls vrek aan voëlgriep | Landbou
Nog sowat 1 400 voëls, onder meer wilde seevoëls, het die naweek in streke regoor die provinsie weens voëlgriep gevrek. Die Bergrivier-munisipaliteit en Dyereiland in die Overberg is steeds brandpunte in die uitbreking.
Mnr. Anton Bredell, die Wes-Kaapse minister van plaaslike regering, omgewingsake en ontwikkelingsbeplanning, sê owerhede het die hele naweek hard gewerk om dooie en siek voëls te verwyder ten einde die verspreiding van die siekte te voorkom.
Verskeie instellings, onder meer die Suid-Afrikaanse stigting vir die bewaring van kusvoëls (Sanccob), die departement van bosbou, visserye en omgewingsake, asook CapeNature, werk tans saam met Bredell se departement om die situasie te monitor en bestuur.
Die huidige virusstam is in Mei 2021 die eerste keer onder wilde voëls, veral seemeeue, bespeur. Die eerste trekduikers is middel September met die siekte gediagnoseer en al hoe meer gevalle het gedurende die afgelope week voorgekom. Daar word vermoed dat die begin van die paarseisoen die skielike toename in vrektes veroorsaak het.